ସୂଚନା ଓ ପ୍ରସାରଣ ମନ୍ତ୍ରଣାଳୟ
ଭୁବନେଶ୍ୱରରେ ମେରୀ ମାଟି ମେରା ଦେଶ କାର୍ଯ୍ୟକ୍ରମରେ ଯୋଗ ଦେଲେ କେନ୍ଦ୍ରମନ୍ତ୍ରୀ ଅନୁରାଗ ଠାକୁର ଓ ଧର୍ମେନ୍ଦ୍ର ପ୍ରଧାନ
ପ୍ରଧାନମନ୍ତ୍ରୀ ମୋଦୀଙ୍କ ନେତୃତ୍ୱରେ ଭାରତ ବିଶ୍ୱର ପଞ୍ଚମ ବୃହତ୍ତମ ଅର୍ଥବ୍ୟବସ୍ଥାରେ ପରିଣତ ହୋଇଛି: ଅନୁରାଗ ଠାକୁର
ଜି-୨୦ ସମ୍ମିଳନୀର ପୃଷ୍ଠଭୂମିରେ କୋଣାର୍କ ଚକ୍ର ବ୍ୟବହାର କରାଯିବା ଓଡ଼ିଶାକୁ ଗର୍ବିତ କରିଛି: କେନ୍ଦ୍ର ସୂଚନା ଓ ପ୍ରସାରଣ ମନ୍ତ୍ରୀ
ଜି-୨୦ ଭାରତର ଐତିହ୍ୟ, ସଂସ୍କୃତି ଓ ଆର୍ଥିକ ଶକ୍ତିକୁ ବିଶ୍ୱ ଆଗରେ ପ୍ରଦର୍ଶିତ କରିଛି: ଧର୍ମେନ୍ଦ୍ର ପ୍ରଧାନ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଆହ୍ୱାନ କ୍ରମେ ସାରା ଦେଶ ଆଜାଦୀ କା ଅମୃତ ମହୋତ୍ସବ ପାଳନ କରୁଛି, ଯେଉଁଥିରେ ଦେଶର କୋଣଅନୁକୋଣରେ ଅଭୂତପୂର୍ବ ଜନଭାଗିଦାରୀ ଦେଖିବାକୁ ମିଳିଛି । ଦେଶର ମହାନ ସ୍ୱାଧୀନତା ସଂଗ୍ରାମୀ ଓ ବୀର ସହିଦଙ୍କୁ ଶ୍ରଦ୍ଧାଞ୍ଜଳି ଜଣାଇ ଚାଲିଥିବା 'ମେରୀ ମାଟି ମେରା ଦେଶ' ଅଭିଯାନ ଅଧୀନରେ ଅମୃତ କଳସ ଯାତ୍ରା ମାଧ୍ୟମରେ ୭୫୦୦ ବ୍ଲକରୁ ମାଟି ସଂଗ୍ରହ କରାଯାଉଛି ବୋଲି କେନ୍ଦ୍ର ସୂଚନା ଓ ପ୍ରସାରଣ ଓ କ୍ରୀଡ଼ା ଓ ଯୁବ ବ୍ୟାପାର ମନ୍ତ୍ରୀ ଅନୁରାଗ ସିଂହ ଠାକୁର କହିଛନ୍ତି।
ଆଜି ଭୁବନେଶ୍ୱର ଉତ୍କଳ ବିଶ୍ୱବିଦ୍ୟାଳୟରେ 'ମେରୀ ମାଟି ମେରା ଦେଶ' ଶୀର୍ଷକ କାର୍ଯ୍ୟକ୍ରମରେ ଯୋଗଦେଇ ଶ୍ରୀ ଠାକୁର କହିଛନ୍ତି ଯେ, ଏହି ଅଭିଯାନ ମାଧ୍ୟମରେ ଓଡ଼ିଶା ସମେତ ଦେଶର ବିଭିନ୍ନ ପ୍ରାନ୍ତରୁ ପବିତ୍ର ମାଟି ସଂଗ୍ରହ କରାଯାଉଛି, ଯେଉଁଥିରେ ନୂଆଦିଲ୍ଲୀର ଇଣ୍ଡିଆ ଗେଟ୍ ନିକଟରେ 'ଆଜାଦୀ କା ଅମୃତ ମହୋତ୍ସବ' ସ୍ମାରକୀ ନିର୍ମାଣ କରାଯିବ। ଏହି ସ୍ମାରକୀ ଜାତୀୟ ଯୁଦ୍ଧ ସ୍ମାରକୀ ଓ କର୍ତ୍ତବ୍ୟ ପଥ ଭଳି ସମସ୍ତଙ୍କୁ ଗର୍ବିତ କରିବ ବୋଲି ସେ କହିଛନ୍ତି।
ଭାରତର ଜି-୨୦ ନେତୃତ୍ୱର ସଫଳତା ଉପରେ ଆଲୋକପାତ କରି କେନ୍ଦ୍ର ମନ୍ତ୍ରୀ କହିଥିଲେ ଯେ ଭାରତ ଐତିହାସିକ ଜି-୨୦ ଶିଖର ସମ୍ମିଳନୀ ଆୟୋଜନ କରିଛି। ଏଥିପୂର୍ବରୁ ଦେଶର ୬୦ଟି ସହରରେ ଜି-୨୦ର ୨୦୦ଟି ଗୁରୁତ୍ୱପୂର୍ଣ୍ଣ ବୈଠକ ଅନୁଷ୍ଠିତ ହୋଇଥିଲା। ନୂଆଦିଲ୍ଲୀ ଘୋଷଣାନାମା ଉପରେ ସହମତି ହେବା ସହ ଏହି ଶିଖର ସମ୍ମିଳନୀରେ ଭାରତର ବିବିଧ ସଂସ୍କୃତି ଓ ଐତିହ୍ୟକୁ ବିଶ୍ୱ ଆଗରେ ପ୍ରଦର୍ଶିତ କରାଯାଇଥିଲା। ଜି-୨୦ର ନେତାମାନଙ୍କୁ ସ୍ୱାଗତ କରିବା ସମୟରେ ପ୍ରଧାନମନ୍ତ୍ରୀ କୋଣାର୍କ ଚକ୍ରକୁ ପୃଷ୍ଠଭୂମି ଭାବେ ବାଛିଥିଲେ, ଯାହା ଓଡ଼ିଶାକୁ ଗର୍ବିତ କରିଛି ବୋଲି କେନ୍ଦ୍ର ମନ୍ତ୍ରୀ ଶ୍ରୀ ଠାକୁର କହିଥିଲେ ।
ଭାରତୀୟ ଅର୍ଥବ୍ୟବସ୍ଥାରେ ଆସିଥିବା ବ୍ୟାପକ ପରିବର୍ତ୍ତନ ବିଷୟରେ ସୂଚନା ଦେଇ ଶ୍ରୀ ଠାକୁର କହିଥିଲେ ଯେ ପ୍ରଧାନମନ୍ତ୍ରୀ ମୋଦୀଙ୍କ ଦୃଢ଼ ନେତୃତ୍ୱରେ ଭାରତ ଏକ ଦୁର୍ବଳ ଅର୍ଥବ୍ୟବସ୍ଥାରୁ ବିଶ୍ୱର ପଞ୍ଚମ ସର୍ବବୃହତ ଅର୍ଥବ୍ୟବସ୍ଥାରେ ପରିଣତ ହୋଇଛି । ଏବେ ସାରା ବିଶ୍ୱ ନୂତନ ଆଶାର ସହ ଭାରତକୁ ଦେଖୁଛି ବୋଲି ସେ କହିଛନ୍ତି।
ଶ୍ରୀ ଠାକୁର ସଭାରେ ଉପସ୍ଥିତ ଜନତାଙ୍କୁ ପଞ୍ଚ ପ୍ରାଣ ଶପଥ ପାଠ କରାଇବା ସହ ଯୁବପିଢ଼ିଙ୍କୁ ଏହି ପ୍ରତିଶ୍ରୁତି ପାଳନ କରି ନୂଆ ଭାରତର ପରିବର୍ତ୍ତନର ମାଧ୍ୟମ ହେବାକୁ ଆହ୍ୱାନ ଦେଇଥିଲେ। ଯୁବପିଢ଼ି ହେଉଛନ୍ତି ଦେଶର ବାହକ ଶକ୍ତି। ବିଶ୍ୱର ସର୍ବବୃହତ କୁଶଳୀ ଯୁବଶକ୍ତି ହାସଲ କରିବାକୁ ଭାରତ ଲକ୍ଷ୍ୟ ରଖିଛି ବୋଲି ସେ କହିଛନ୍ତି।
ସମାରୋହକୁ ସମ୍ବୋଧିତ କରି କେନ୍ଦ୍ର ଶିକ୍ଷା ଓ ଦକ୍ଷତା ବିକାଶ ଓ ଉଦ୍ୟମିତା ମନ୍ତ୍ରୀ ଧର୍ମେନ୍ଦ୍ର ପ୍ରଧାନ କହିଲେ, ମେରୀ ମାଟି ମେରା ଦେଶ ଆମ ମହାନ ମାଟିର ବରପୁତ୍ରମାନଙ୍କୁ ସ୍ମରଣ କରିବା ପାଇଁ ଏକ ପଦକ୍ଷେପ । ସେ ଜୟୀ ରାଜଗୁରୁ, ବକ୍ସି ଜଗବନ୍ଧୁ, ବିର୍ସା ମୁଣ୍ଡା, ଲକ୍ଷ୍ମଣ ନାୟକ, ବାଜି ରାଉତ, ମଧୁସୂଦନ ଦାସ, ଗୋପବନ୍ଧୁ ଦାସଙ୍କ ଭଳି ବରପୁତ୍ରଙ୍କ ବିଷୟରେ ଉଲ୍ଲେଖ କରି ସ୍ୱାଧୀନତା ସଂଗ୍ରାମରେ ସେମାନଙ୍କ ପ୍ରମୁଖ ଅବଦାନକୁ ସ୍ମରଣ କରିଥିଲେ। ମେରୀ ମାଟି ମେରା ଦେଶ ଅଭିଯାନରେ ବହୁ ସଂଖ୍ୟାରେ ଅଂଶଗ୍ରହଣ କରି ଅମୃତ କଳସରେ ମାଟି ସଂଗ୍ରହ କରିଥିବା ଉତ୍କଳ ବିଶ୍ୱବିଦ୍ୟାଳୟର ଛାତ୍ରଛାତ୍ରୀଙ୍କ ଉଦ୍ୟମକୁ କେନ୍ଦ୍ର ମନ୍ତ୍ରୀ ଶ୍ରୀ ପ୍ରଧାନ ପ୍ରଶଂସା କରିଥିଲେ।
ଶ୍ରୀ ପ୍ରଧାନ ଆହୁରି କହିଥିଲେ, ପ୍ରଧାନମନ୍ତ୍ରୀ ମୋଦୀଙ୍କ ନେତୃତ୍ୱରେ ଜି-୨୦ ଶିଖର ସମ୍ମିଳନୀ ଭାରତର ଐତିହ୍ୟ, ସଂସ୍କୃତି ଓ ଆର୍ଥିକ ଶକ୍ତିକୁ ବିଶ୍ୱ ଆଗରେ ପ୍ରଦର୍ଶିତ କରିଛି। ଚନ୍ଦ୍ରଯାନ-୩ଠାରୁ ଆରମ୍ଭ କରି ଆଦିତ୍ୟ-ଏଲ୍-୧ ମିଶନ ପର୍ଯ୍ୟନ୍ତ ନୂଆ ଭାରତ ବିଶ୍ୱ ସ୍ତରରେ ନିଜର ଦୃଢ଼ ଉପସ୍ଥିତି ଜାହିର୍ କରୁଛି ବୋଲି ସେ କହିଥିଲେ।
ଏହି ଅବସରରେ କେନ୍ଦ୍ର ମନ୍ତ୍ରୀମାନେ ବୀର ସହିଦଙ୍କ ପରିବାରବର୍ଗଙ୍କୁ ସମ୍ବର୍ଦ୍ଧିତ କରିବା ସହ ଓଡ଼ିଶାର ବୀର ସହିଦମାନଙ୍କୁ ସମର୍ପିତ ସ୍ମାରକୀ ଫଳକ ଉନ୍ମୋଚନ କରିଥିଲେ।
ଉତ୍କଳ ବିଶ୍ୱବିଦ୍ୟାଳୟର ଛାତ୍ରଛାତ୍ରୀମାନେ ଏହି ଅବସରରେ କେନ୍ଦ୍ର ମନ୍ତ୍ରୀମାନଙ୍କୁ ପବିତ୍ର ଅମୃତ କଳସ ପ୍ରଦାନ କରିଥିଲେ।
ପରେ ଉଭୟ କେନ୍ଦ୍ର ମନ୍ତ୍ରୀ ଓଡ଼ିଆ ଦୈନିକ 'ସମ୍ବାଦ'ର ୪୦ତମ ବାର୍ଷିକ ଉତ୍ସବ କାର୍ଯ୍ୟକ୍ରମରେ ଯୋଗ ଦେଇଥିଲେ। ଆଜି ସନ୍ଧ୍ୟାରେ ଐତିହାସିକ ସହର କଟକରେ ଓଡ଼ିଆ ଦୈନିକ 'ପ୍ରଜାତନ୍ତ୍ର'ର ପ୍ରଥମ ପ୍ରକାଶନର ଶତବାର୍ଷିକୀ ଉତ୍ସବରେ ମଧ୍ୟ କେନ୍ଦ୍ର ମନ୍ତ୍ରୀମାନେ ଯୋଗ ଦେଇଥିଲେ।
SSP/PS